**Budapest Főváros VII. Kerület Erzsébetváros Önkormányzata Képviselő-testületének .../2022. (...) önkormányzati rendelete**

**a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016 (II.18.) önkormányzati rendelet módosításáról**

Budapest Főváros VII. kerület Erzsébetváros Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény (a továbbiakban: Szt.) 1.§ (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132.§ (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29.§ (1)-(2) bekezdésében, 131.§ (1) bekezdésében és 162.§ (5) bekezdésében kapott felhatalmazás alapján, az Alaptörvény 32. cikk (1) bekezdés a) pontja alapján Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. és 8.a pontjában, a 23. § (5) bekezdés 11. és 11.a. pontjában meghatározott feladatkörében eljárva, a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról a következőket rendeli el:

**1. §**

Budapest Főváros VII. kerület Erzsébetváros Önkormányzata Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Ör.) bevezető része helyébe a következő rendelkezés lép:

„Budapest Főváros VII. kerület Erzsébetváros Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény (a továbbiakban: Szt.) 1.§ (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132.§ (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29.§ (1)-(2) bekezdésében, 131.§ (1) bekezdésében és 162.§ (5) bekezdésében kapott felhatalmazás alapján, az Alaptörvény 32. cikk (1) bekezdés a) pontja alapján Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. és 8.a pontjában, a 23. § (5) bekezdés 11. és 11.a. pontjában meghatározott feladatkörében eljárva a következőket rendeli el”

**2. §**

Az Ör. 4.§-a helyébe a következő rendelkezés lép:

„4.§

(1) E rendelet alkalmazásában az Szt. 4. § (1) bekezdésében, a Gyvt. 5.§ -ában *és a (2)-(13) bekezdésben meghatározott fogalmakat kell alkalmazni.*

*(2) külön háztartás:* egy adott lakásban élő, ott bejelentett lakóhellyel, vagy tartózkodási hellyel rendelkező személyek esetében:

a) ha a lakás használatát bíróság jogerős ítéletével megosztotta, a megosztás szerint használt,

b) a társbérlők által használt,

c) albérleti szerződés alapján használt

lakásban élők közössége.

*(3)* *lakásra megállapított havi állandó közös költség:* a közös költség azon része, melyet nem terhel semmi rendkívüli, időszakosan megállapított költség (pl. kéménybélelés, lépcsőház festés stb.).

(4) *életvitelszerű tartózkodás:* a magánszemély otthona, amely családi élete helyszínéül szolgál, amely vonatkozásában közüzemi szolgáltatásokat vesz igénybe, illetve amely elsődleges elérhetőségi címeként (levelezési címeként) jelenik meg a hatóságoknál, közműszolgáltatóknál, továbbá máshol nincs olyan lakása, amelyet ténylegesen, rendeltetésszerűen használ.

(5) *rokkant*: Az a személy, akinek esetében az egészségkárosodás mértéke legalább 50%.

(6) *súlyosan fogyatékos személy:*

a) az a személy, aki fogyatékossági támogatásban részesül, vagy

b) a lakcíme szerinti rehabilitációs szakigazgatási szerv által kiállított igazolás alapján súlyosan fogyatékos, vagy

c) 18 év alattiak esetében gyermekklinika, gyermek-szakkórház, kórházi gyermekosztály, szakambulancia, szakrendelő vagy szakgondozó intézmény szakorvosa által kiállított igazolás alapján súlyos fogyatékos *gyermek.*

(7) c*saládfenntartó:* Az a személy, aki rendszeres jövedelemmel rendelkezik, és a jövedelemvizsgálatba bevont személyek közül jövedelme a legmagasabb, vagy egyedüli keresőként további személy(ek) tartásáról gondoskodik.

(8) *hozzátartozó*: A Ptk. 8:1 § (1) bekezdés 2. pontjában meghatározott személy

(9) A rendelet 17-21.§-ában meghatározott ellátás tekintetében:

a) *adós:* az adóssággal érintett lakás

aa) bérlője, vagy bérlőtársa,

ab) tulajdonosa, tulajdonostársa,

ac) haszonélvezője,

ad) az a jogcím nélküli személy, akinek bérleti jogviszonya a bérleti díj meg nem fizetése miatt szűnt meg, de a kilakoltatásról szóló végzéssel még nem rendelkezik, illetve

ae) az a jogcím nélküli személy, akinek a bérleti jogviszonyra vonatkozó szerződése lejárt és a szerződés meghosszabbítása folyamatban van,

és aki életvitelszerűen a hátralék keletkezése óta a kérelemmel érintett lakásban él.

b) *adósság: a*

ba) lakbérhátralék, illetve lakáshasználati díj hátralék,

bb) lakhatási költségek körébe tartozó közüzemi díjtartozás (vezetékes gáz-, áram-, távhő-szolgáltatási, víz – és csatornahasználati, szemétszállítási, központi fűtés díjtartozása)

bc) társasházi lakások esetén fizetendő közös költség hátralék,

c) *összes adósság:* a rendeletben meghatározott támogatások és szolgáltatások igénybevételekor fennálló adósság összegzett mértéke, melynek legkisebb mértéke 50 000 Ft, amely azonban nem haladja meg a *400.000.- Ft-ot*;

d) *az igénybevételkor fennálló adósság összegzett mértéke:* a tartozás azon időpontban fennálló mértéke, amikor az adós a Család – és Gyermekjóléti Központtal megköti a megállapodást az adósságkezelési szolgáltatás igénybevételére;

e) *kezelésbe vont adósság:* az adós és a Humán Szolgáltató között megkötött együttműködési megállapodásban meghatározott összeg, mely legfeljebb 300.000 Ft lehet;

f) *önrész:* a kezelésbe vont adósságnak a támogatáson felüli összege, melyet az adósságkezelési szolgáltatás megkezdését követően – az együttműködési megállapodásban foglaltak szerint – az adós a lakhatással kapcsolatos adósság csökkentése érdekében az adósságkövetelés jogosultja felé teljesít;

g) *hitelező:* a b) pontban meghatározott adósság összegét számlázó, nyilvántartó és arra jogosult szolgáltató, illetve társasház, amely az adósságkövetelés jogosultja.

(10) *vagyon:* az Szt. 4.§. (1) bekezdés b) pontjában meghatározott vagyon

(11) *gyermekvédelmi települési támogatás esetében krízis helyzetnek minősül:*

1. különösen a gyermek testi-lelki épségét, értelmi, érzelmi, erkölcsi fejlődését, napi ellátását veszélyeztető élethelyzet (pl. szülő, gondozó halála, betegsége, szülői családból való kiutasítása),
2. természeti katasztrófa,
3. a lakás bármely okból eredő lakhatatlanná válása,
4. ha hajléktalanná vált a gyermek.

(12) *elszámoló számla:* Az éves elszámoló számla meg nem fizetéséből származó hátralék tizenkét havi elmaradásnak minősül.

(13) *gyermek:* az Szt. 4.§ (1) bekezdés db) pontjában meghatározott személy.

**3.§**

Az Ör. 8. §-a a következő (3) bekezdéssel egészül ki:

„ (3) Az e rendeletben szabályozott szociális rászorultságtól függő pénzbeli és természetbeni ellátások Budapest Főváros VII. kerületében érvényes lakcímmel rendelkező és e lakcímen életvitelszerűen élő személyek számára állapíthatóak meg.”

**4. §**

Az Ör. 13. § (3) bekezdése helyébe a következő rendelkezés lép:

„ (3) A lakásfenntartási támogatást elsősorban természetbeni szociális ellátás formájában *közös költséghez vagy bérleti díjhoz kell megállapítani.*”

**5. §**

Az Ör. 23.§ (3) és (4) bekezdése helyébe a következő rendelkezések lépnek:

„(3) Meg kell szüntetni a jövedelempótló rendszeres támogatásra való jogosultságát annak a személynek,

a) akire vonatkozóan az (2) bekezdés a) - i) pontja szerinti körülmények valamelyike bekövetkezett, vagy

b) a támogatásra való jogosultság feltételeiben bekövetkezett változást a bekövetkezés napjától számított 15 napon belül nem jelenti be a Polgármesteri Hivatalnak, vagy

*c)* aki keresőtevékenységet folytat a keresőtevékenység első napjától, vagy

*d)* aki azt kérelmezi, vagy

*e)* aki a reá irányadó nyugdíjkorhatárt betölti, vagy

*f)* a jogosult halála esetén.

(4) A jövedelempótló rendszeres támogatás iránti kérelemhez mellékelni kell

a) az (1) bekezdése a) pont szerinti esetben orvos szakértői szerv által kiadott szakértői véleményt,

b) az (1) bekezdése b) pont szerinti esetben a terhes gondozási könyv másolatát,

c) az (1) bekezdése c) pont szerinti esetben a kezelést végző szakorvos által kiállított igazolást a rendszeres orvosi kezelés fennállásáról,

d) az e rendelet 6. § (1)- (4) bekezdései szerinti jövedelemigazolásokat és *nyilatkozatokat.”*

**6.§**

Az Ör. 29.§-a a következő (4) bekezdéssel egészül ki:

„(4) Az átmeneti gondozóház, az idősek otthona ellátás és a demens nappali ellátás tekintetében elsődlegesen Budapest VII. kerület közigazgatási területén lakóhellyel rendelkező személyek ellátásáról kell gondoskodni.”

**7. §**

Az Ör. 35.§-a helyébe a következő rendelkezés lép:

„35.§

(1) A bölcsőde alapellátásként a családban nevelkedő gyermekek napközbeni ellátását, szakszerű gondozását és nevelését biztosítja, a gyermek húszhetes korától hároméves koráig a gyermekek védelméről és a gyámügyi igazgatásról szóló törvény 42/A. § (1)-(3) bekezdésében foglaltak figyelembe vételével.

*(2)* A bölcsőde az alapellátáson *túli* szolgáltatásként időszakos gyermekfelügyelettel, speciális tanácsadással vagy más gyermeknevelést segítő szolgáltatásokkal segíti a családokat.

*(3)* A Gyvt. 42. § (5) bekezdése alapján Budapest Főváros VII. kerület Erzsébetváros Önkormányzatának fenntartásában lévő bölcsődei intézmények nyári nyitvatartási rendjét a Képviselő-testület hagyja jóvá. A fenntartó minden év február 15-éig tájékoztatja a szülőket a bölcsőde nyári nyitvatartási rendjéről.

*(4)* Az Önkormányzat Karácsony és Újév közötti időszakban ügyeleti rendszerben gondoskodik a bölcsődei ellátás biztosításáról.”

**8.§**

Az Ör. 4. melléklete helyébe az 1. melléklet lép.

**9.§**

Hatályát veszti az Ör.

a) 1. alcíme,

b) 2. alcíme.

c) IV. fejezetében a 29.§-t közvetlenül megelőző szöveg.

**10. §**

Ez a rendelet a kihirdetését követő napon lép hatályba.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

Budapest Főváros Kormányhivatala a helyi önkormányzatok törvényességi felügyeletével kapcsolatos 2021. évi ellenőrzési munkatervében megfogalmazott szempontok alapján célellenőrzés keretében vizsgálta a helyi önkormányzatok vonatkozásában a szociális, gyermekjóléti alapellátásokat, pénzbeli ellátásokat és a személyes gondoskodást nyújtó ellátások biztosításáról szóló rendeleteit. A vizsgálat eredményeként a rendelet módosítása vált szükségessé.

**Részletes indokolás**

**1. §**

A rendelet bevezető részét módosítani szükséges a magasabb rendű jogszabályokkal való összhang megteremtése érdekében.

**2.§**

A módosítást a jogszabályszerkesztésre vonatkozó szabályok teszik indokolttá, valamint az összes adósság mértéke módosításra kerül a rendelet további rendelkezéseivel való összhang megteremtése érdekében.

**3.§**

A rendelet hatálya alcím hatályon kívül helyezése okán az életvitelszerű kerületi tartózkodás a támogatások igénybevételének feltételeként kerül szabályozásra.

**4.§**

A rendelet magyar nyelv szabályainak megfelelő, világos, közérthető és ellentmondás mentes megszövegezésére vonatkozó követelménynek való megfelelés indokolja a módosítást.

**5.§**

Jogszabály szerkesztésre vonatkozó szabályok indokolják a módosítást, az egyes alpontok jelölése nem volt folytatólagos.

**6. §**

Kiegészül a szabályozás a VII. kerületi lakosokra vonatkozó ellátási kötelezettséget meghatározó rendelkezéssel.

**7.§**

A módosítást jogszabály szerkesztési és nyelvhelyességi szabályoknak való megfelelés indokolja.

**8.§**

Étkezési szolgáltatás esetében az adó mértékét az általános forgalmi adóról szóló 2007. évi CXXVII. törvény 82. §-a határozza meg, ezért a rendeletben a térítési díjak nettó értéke kerül szabályozásra figyelembe véve a kerekítés szabályait.

**9. §**

Hatályon kívül helyező rendelkezés.

**10.§**

Hatályba léptető rendelkezés.