**Budapest Főváros VII. kerület Erzsébetváros Önkormányzata Képviselő-testületének**

**....../2022. (......) önkormányzati rendelete**

**Budapest Főváros VII. Kerület Erzsébetváros Önkormányzat Képviselő-testületének az Erzsébetváros építészeti-műszaki tervtanács létrehozásáról, működési feltételeiről és eljárási szabályairól szóló 56/2012. (XII.17.) önkormányzati rendeletének módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésének felhatalmazása alapján, az Alaptörvény 32. cikk (1) bekezdésének a) pontjában meghatározott feladatkörében eljárva Budapest Főváros VII. Kerület Erzsébetváros Önkormányzat Képviselő-testületének az Erzsébetváros építészeti-műszaki tervtanács létrehozásáról, működési feltételeiről és eljárási szabályairól szóló 56/2012. (XII.17.) önkormányzati rendeletének (továbbiakban: R.) módosításáróla következőket rendeli el:

**1. §**

Az R. 7.§ (3) bekezdése helyébe a következő rendelkezés lép:

*„(3) A szakbíráló feladata a tervtanácsra benyújtott tervdokumentáció írásos bírálatának elkészítése. A szakbírálat elkészítésére legalább 5 munkanapot kell biztosítani.”*

**2. §**

Az R. 8.§ (2) bekezdése helyébe a következő rendelkezés lép:

*„(2) A Tervtanács asszisztense gondoskodik a tervtanácsi tárgyalások állásfoglalásainak nyilvántartásáról.„*

**3. §**

1. Az R. 11.§ (2) – (7) bekezdése helyébe a következő rendelkezések lépnek:

*„(2) A tervdokumentációt a tervtanács ülése előtt legalább 8 nappal, ÉTDR-re feltöltve kell benyújtani.*

*(3) Amennyiben a benyújtott tervdokumentáció nem felel meg a 10. §-ban előírt tartalmi követelményeknek, a Tervtanács elnökének asszisztense 5 napon belül egy alkalommal legfeljebb 8 napos határidővel hiánypótlásra szólíthatja fel a benyújtót. A hiánypótlás ideje nem számít bele véleményezési határidőbe.*

*(4) A Tervtanács – szükség szerinti gyakorisággal ülésezik.*

*(5) A benyújtott tervdokumentációt a Tervtanács tagjai és a meghívott résztvevők számára a tárgyalás előtt legalább 5 munkanappal tanulmányozásra elektronikusan hozzáférhetővé kell tenni, illetve szakbíráló kijelölése esetén számára is elektronikusan meg kell küldeni. A szakbíráló szakmai véleményét legkésőbb a Tervtanács ülése előtti napon meg kell elektronikusan küldeni a Tervtanács asszisztensének, aki tovább küldi a meghívottaknak*

*(6) A Tervtanács az állásfoglalását a kérelem előterjesztésétől számított 15 munkanapon belül hozza meg.*

*(7) A Tervtanács asszisztense az elnök által aláírt állásfoglalást megküldi a tervezőnek, építtetőnek, tervtanácsi ülésen résztvevő tagoknak és meghívottaknak ÉTDR-en.”*

(2) Az R. 11.§ (9) bekezdése helyébe a következő rendelkezés lép:

*„(9) A tervező, illetve az építtető – a napirend megtárgyalását konzultációs eljárásban is kérheti a tervtanácsi kérelemben illetve az ülés során is. A konzultációs tervtanács jegyzőkönyve nem használható fel településképi vélemény kiadásához.”*

**4. §**

Hatályát veszti az R.

a) 11.§ (8) bekezdése,

b) 12.§ (3) bekezdése.

**5. §**

Ez a rendelet a kihirdetését követő napon lép hatályba.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022. május ....… napján a Szervezeti- és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

jegyző

**Általános Indokolás**

A településrendezési és az építészeti-műszaki tervtanácsokról szóló 252/2006. (XII. 7.) Kormányrendelet (a továbbiakban Korm. rendelet) többszöri módosítása okán szükségessé vált a 2012. évben megalkotott Budapest Főváros VII. Kerület Erzsébetváros Önkormányzat Képviselő-testületének az Erzsébetváros építészeti-műszaki tervtanács létrehozásáról, működési feltételeiről és eljárási szabályairól szóló 56/2012. (XII.17.) önkormányzati rendeletének frissítése, jogharmonizációja.

**Részletes indokolás**

1.§ Jogharmonizáció miatt a Korm. rendeletből átvett rendelkezés.

2.§ A tervtanácsi ülések nem nyilvánosak.

3.§ Jogharmonizáció miatt a Korm. rendeletből átvett rendelkezések valamint ügyintézéssel kapcsolatos határidők módosítása.

4.§ Jogharmonizáció miatt törölve.